Demonstranten på bildet som har tatt sosiale medier med storm har nå blitt identifisert som Ieshia Evans (28) fra New York.

Over 160 personer i Baton Rouge ble arrestert under helgens demonstrasjoner mot politivold etter drapet på Alton Sterling.

– Historisk bilde

Fotograf Jonathan Bachman var til stede og tok et bilde som bare to dager etter det ble tatt hylles som historisk.

Ieshia Evans har blitt selve symbolet på rasekampen mellom fargede og politiet i USA. Bildet har til nå blitt delt over 20.000 ganger i sosiale medier.

Evans viser på bildet en balansert ro og styrke. Ikledd en sommerkjole står hun fredelig foran en tungt bevæpnet politistyrke. Kommentarer på sosiale medier trekker fram kontrastene i bildet.

«Politiet i sine rustninger er på hælene, ute av balanse, det er nesten som de faller bakover bare i kraft av hennes styrke» skriver fotograf Jami West på facebookprofilen til Shaun King som er krimreporter i New York Daily News. Videre skriver han: «Dette er et legendarisk bilde. Det vil gå inn i historien og kunstbøkene».

Evans er sykepleierassistent, og skal ifølge en venninne ha et formål med sin protest mot det amerikanske politiet.

– Hun ønsket en bedre fremtid for hennes fem år gamle sønn, uttaler Natasha Haynes til Morning News USA.

Ble arrestert

VIDEO: Demonstrant filmer sin egen arrestasjon

Nyhetsbyrået AP melder at hun ble arrestert etter bildet ble tatt. Sent søndag kveld ble hun løslatt.

– Nå vil jeg bare hjem til min sønn. Så skal jeg håndtere, skriver hun på sin egen facebookprofil. Hun har foreløpig ikke uttalt seg til media om saken.

Drapet på Alton Sterling går inn i en lang rekke av skyteepisoder som har skapt en dyp mistillit mellom mange svarte amerikanere og politiet i USA.

President Barack Obama har tidligere uttalt at mange svarte amerikanere ikke har tillit til politiet i USA.

Flere tilfeller

Blant de mest kjente sakene som har skapt opptøyer har du dødsfallet til Trayvon Martin. Den ubevæpnede 17 år gamle Trayvon ble skutt og drept i Florida i februar i 2012.

I 2014 ble 12 år gammel Tamil Rice skutt og drept. Rice skal ha viftet med en lekepistol, men dette ble ikke videreformidlet av vaktsentralen, og 1,5 sekunder etter at politiet var fremme på stedet ble gutten skutt og drept.

Samme år ble Michael Brown (18) skutt og drept av politiet. Her ble det massive demonstrasjoner i etterkant. Politiet fikk også her massiv kritikk for sin håndtering av saken.

Drepte fem politimenn

Torsdag ble fem hvite politimenn skutt og drept av en svart mann som hadde ytret sterkt sinne over det han mente var rasistisk behandling av svarte amerikanere fra politiets side.

Lederne for «Black Lives Matter»-bevegelsen fordømmer drapet på fem politimenn i Dallas torsdag, selv om de sier de forstår frustrasjonen som lå bak.

Drapene i Dallas preget imidlertid mange av protestene, og mange steder ble det fokusert på behovet for å bedre forholdet mellom politiet og minoritetene.

President Obama selv avkorter et besøk i Spania med én dag og reiser til Dallas denne uka.